ร้านสวนผัก โอ้กะจู๋ เป็นอีกหนึ่งร้านที่ไม่ควรพลาดเมื่อมาเยือนเมืองเชียงใหม่ ร้านเน้นขายสลัด สเต๊ก น้ำผลไม้สูตรต่างๆ ซึ่งขายดีมากๆ ค่ะขนาดวันนี้เป็นวันธรรมดาตอนบ่ายสามโมง คนยังแน่นขนัดร้านทำให้รู้สึกเหมือนว่าเป็นเวลาเที่ยงซะงั้น บรรยากาศร้านก็ชิลๆ ค่ะ ที่นั่งเป็นห้องเรือนกระจกมองเห็นสวนผักขณะฝนตกพรำๆ

มาทั้งทีต้องไม่พลาดเมนูเด็ดของทางร้านคือสเต๊กซี่โครงสะพานโค้ง จานโตมากค่ะขนาดสั่ง size S ทาน 2 คนกำลังดี ซี่โครงหมูหมักเนื้อนุ่มราดด้วยซอสบาร์บีคิวรสเข้มข้น ทานแล้วประทับใจเลยค่ะ

อีกเมนูที่ทานคือสลัดกุ้งเทมปุระ จานนี้ก็ใช้ได้ค่ะ สลัดผักจานโตเสิร์ฟพร้อมกุ้งชุปแป้งทอด น้ำสลัดเป็นทาร์ทาร์ซอส 

ส่วนเครื่องดื่มสั่งน้ำผักผลไม้สกัดเย็น 100% สูตรต้านมะเร็ง (น้ำบีทรูท + น้ำแครอท + น้ำแตงกวา) รสชาติออกเปรี้ยวนำ

ร้านนี้ถือว่าดีงามมากค่ะ อาหารรสชาติดี ปริมาณอาหารคุ้มค่ากับราคา นอกจากนี้ยังไม่มี ++ ด้วยค่ะ